CELEX: 62009CA0316
Language: hu
Date: 2011-05-05 00:00:00
Title: C-316/09. sz. ügy: A Bíróság (harmadik tanács) 2011. május 5-i ítélete (a Bundesgerichtshof (Németország) előzetes döntéshozatal iránti kérelme) — MSD Sharp & Dohme GmbH kontra Merckle GmbH (Emberi felhasználásra szánt gyógyszerek — 2001/83/EK irányelv — Vényköteles gyógyszerek nyilvános reklámozásának tilalma — A „reklámozás” fogalma — Az illetékes hatóságokkal közölt információk — Az interneten hozzáférhető információk)

25.6.2011   
            
            
               HU
            
            
               Az Európai Unió Hivatalos Lapja
            
            
               C 186/3
            
         A Bíróság (harmadik tanács) 2011. május 5-i ítélete (a Bundesgerichtshof (Németország) előzetes döntéshozatal iránti kérelme) — MSD Sharp & Dohme GmbH kontra Merckle GmbH
   (C-316/09. sz. ügy) (1)
   
   (Emberi felhasználásra szánt gyógyszerek - 2001/83/EK irányelv - Vényköteles gyógyszerek nyilvános reklámozásának tilalma - A „reklámozás” fogalma - Az illetékes hatóságokkal közölt információk - Az interneten hozzáférhető információk)
   2011/C 186/05
   Az eljárás nyelve: német
   
      A kérdést előterjesztő bíróság
   
   Bundesgerichtshof
   
      Az alapeljárás felei
   
   
      Felperes: MSD Sharp & Dohme GmbH
   
      Alperes: Merckle GmbH
   
      Tárgy
   
   Előzetes döntéshozatal iránti kérelem — Bundesgerichtshof — Az emberi felhasználásra szánt gyógyszerek közösségi kódexéről szóló, 2001. november 6-i 2001/83/EK tanácsi és európai parlamenti irányelv (HL L 311., 2001.11.28., 67. o.; magyar nyelvű különkiadás 13. fejezet, 27. kötet, 69. o.) 88. cikke (1) bekezdése első franciabekezdésének értelmezése — Vényköteles gyógyszerek nyilvános reklámozásának tilalma — A reklámozás fogalma — Gyógyszer reklámozása, amely az információkhoz való hozzáférést csak az interneten saját maga által kereső személy számára biztosítja és, amely csak a hivatkozott gyógyszer forgalombahozatali engedélyezési eljárásában az engedélyező hatóság elé terjesztett és a vétel során a beteg számára hozzáférhető információkat tartalmazza
   
      Rendelkező rész
   
   A 2004. március 31-i 2004/27/EK európai parlamenti és tanácsi irányelvvel módosított, az emberi felhasználásra szánt gyógyszerek közösségi kódexéről szóló, 2001. november 6-i 2001/83/EK európai parlamenti és tanácsi irányelv 88. cikke (1) bekezdésének a) pontját úgy kell értelmezni, hogy az nem tiltja, hogy valamely gyógyszeripari vállalkozás vényköteles gyógyszerekre vonatkozó információkat terjesszen az internetes oldalán, ha ezek az információk az internetes oldalon csupán azok számára hozzáférhetők, akik az információkat felkutatják, és ha e terjesztés csupán a gyógyszernek a 2001/83 irányelv 62. cikkének megfelelő csomagolásának a valósághű másolatát, valamint az illetékes gyógyszeripari hatóságok által jóváhagyott alkalmazási előírásnak vagy betegtájékoztatónak a szó szerinti és teljes másolatát foglalja magában. Tiltott ezzel szemben az ilyen internetes oldalon a gyógyszerekre vonatkozó olyan információk terjesztése, amelyeket a gyártó válogatott vagy átdolgozott oly módon, hogy az csupán a reklámozás céljával magyarázható.
   A nemzeti bíróság feladata annak megállapítása, hogy az alapügy tárgyát képező tevékenységek a 2004/27 irányelvvel módosított 2001/83 irányelv értelmében reklámozásnak minősülnek-e, és ha igen, mennyiben.
   
      (1)  HL C 267., 2009.11.7.